በጠቅላይ ሚኒስትሩ የምሥጋና ሠልፍ ላይ በደረሰ የቦምብ ፍንዳታ 154 ሰዎች ተጎዱ
ቅዳሜ ሰኔ 16 ቀን 2010 ዓ.ም. የጠቅላይ ሚኒስትር ዓብይ አህመድን (ዶ/ር) የሥራ እንቅስቃሴዎች ለመደገፍ በተደረገ ሠልፍ ላይ በፈነዳ ቦምብ፣ የሰው ሕይወት ሲያልፍ 154 ሰዎች ተጎድተዋል፡፡‹ለውጡን እንደግፍ፣ ዴሞክራሲን እናበርታ› በሚል መሪ ቃል በአዲስ አበባ መስቀል አደባባይ በተካሄደውና ጠቅላይ ሚኒስትሩ በተገኙበት ሥነ ሥርዓት ላይ በሚሊዮን የሚቆጠሩ ሰዎች ታድመው ነበር፡፡ያጋጠመውን አደጋ ተከትሎ ወዲውኑ መግለጫ የሰጡት ጠቅላይ ሚኒስትሩ፣ የቦምብ ጥቃቱ የተጠናና በባለሙያ ታቅዶ የተፈጸመ መሆኑን ገልጸው፣ ‹‹ይህንን ደማቅ ሥነ ሥርዓት ለማደፍረስ፣ ለማበላሸት፣ የሰው ሕይወት ለመቅጠፍና ደም ለማፍሰስ ከፍተኛ ጥረት አድርገዋል፡፡ አጠቃላይ ዓላማቸውም የጨነገፈ፣ ያልተሳካ፣ የከሰረና የወደቀ ቢሆንም ጥቂት ኢትዮጵያውያን ተጎድተዋል፡፡ ሕይወታቸው ያለፈ ጥቂት ሰዎችና የቆሰሉ ሰዎች አሉ፤›› ብለዋል፡፡ ጠቅላይ ሚኒስትሩ አክለውም፣ ‹‹ኢትዮጵያውያን ይህንን ቀን በመስዋዕትነት፣ ብዙዎችን አጥተንበት ያመጣነው ስለሆነ፣ ከመስዋዕት ውጪ ያላገኘነው ከመስዋዕት ውጪ የማንጠብቀው መሆኑን ድጋሚ የተማርንበት ዕለት ነው፤›› ብለዋል፡፡ ‹‹ፍቅር ያሸንፋል፣ መግደል ግን መዋረድና ሽንፈት ነው፤›› ብለው፣ በጥቃቱ ሕይወታቸውን ላጡ ሰዎች ሐዘናቸውን የገለጹት ጠቅላይ ሚኒስትሩ፣ ለቤተሰቦቻቸው መጽናናትንና ለተጎዱት ታክሞ መዳንን ተመኝተዋል፡፡ጠቅላይ ሚኒስትሩ ከዚህ ጥቃት አስቀድሞ በመስቀል አደባባይ ተገኝተው ባደረጉት ንግግር አገር ወዳድነትን የሰበኩ ሲሆን፣ ለኢትዮጵያ ብልፅግናና ወደ ቀድሞ ገናናነት መመለስ የሁሉም አካላት መተባበርና ሚና እንዲያድግ አሳስበዋል፡፡ ‹‹ኢትዮጵያን ሊተካ የሚችል አንዳች ነገር አልተሰጠንም፤›› ያሉት ጠቅላይ ሚኒስትሩ፣ ‹‹ኢትዮጵያ ወደ ቀድሞ ገናናነቷ እንደምትመለስ ቅንጣት ያህል ጥርጣሬ አይኑራችሁ፤›› ብለዋል፡፡ ሥልጣን ከያዙ ገና ሦስት ወራት ያልሞላቸው ጠቅላይ ሚኒስትሩ፣ ‹‹ገና ሁለት ወር ሠርቶ የሚታበይ መሪ ሳይሆን፣ ለሕዝብ የሚያገለግል መሪ ነው ለአገሪቱ የሚያስፈልጋት፤›› ብለዋል፡፡ እርሳቸውን ለማመሥገን ለተሰበሰቡት ሰዎች፣ ‹‹ሌብነትን እምቢኝ አሻፈረኝ ያላችሁ ዕለት እኔን እንዳመሥገናችሁ ይቆጠራል፡፡ ይኼ ክልል የእኔ፣ ይኼ ወሰን የእኔ ነው ውጡልኝ መባባልን አቁመን፣ በፍቅር ተግተን ለአገራችን መሥራት የጀመርን ዕለት ያኔ ምሥጋናችሁ በሌላችሁበት እንደደረሰን ቁጠሩት፡፡ ልጆቻችሁን ከፊደል እኩል የአገር ፍቅር አስተምራችሁ ኢትዮጵያዊነትን ያለበሳችኋቸው ዕለት ያኔ ምሥጋናችሁ በፍሬ ይደርሰናል፤›› ሲሉ ጥሪያቸውን አስተላልፈዋል፡፡ወደ ብልፅግና መሸጋገሪያ አቅጣጫ ግን ይቅርታ፣ ፍቅርና መደመር ናቸው ያሉት ጠቅላይ ሚኒስትር ዓብይ፣ ‹‹የእምነት አባቶች ዘረኝነትና ሙስናን አጥፍታችሁ፣ ደሃ ተበደለ፣ ፍርድ ተጓደለ . . . በሉ፤›› ሲሉ ሁሉም አካል የድርሻውን በየዘርፉ እንዲወጣ ጥሪ አቅርበዋል፡፡ ‹‹አገራችንን ከወደድን ግዴታችንን እንወጣ፣ መብታችንንም እንጠይቅ፤›› ብለዋል፡፡ ጠቅላይ ሚኒስትሩ ንግግራቸውን ሲቋጩ፣ ‹‹ግለሰቦችን ከሕዝቦች እንለይ፣ እሾሁን ከፅጌሬዳው እንነጥል፣ አይጥ በበላ ዳዋ አይመታ፣ በአንድ ጠማማ ዛፍ ምክንያት ደኑ አይለቅ፤›› ብለው፣ ከይቅርታ የተሻለ ማሸነፊያ መንገድ እንደሌለ አንዘንጋ ብለዋል፡፡ በመጨረሻም ጠቅላይ ሚኒስትሩ ንግግራቸውን ከመጨረሳቸው በፊት ሕዝቡን እንዲተቃቀፍ ጠይቀዋል፡፡ ጠቅላይ ሚኒስትሩ ንግግራቸውን ከማለዳው 3፡30 ሰዓት ጨርሰው እንደተቀመጡ፣ የመድረክ መሪው ቀጣይ የድንገት ዝግጅት (ሰርፕራይዝ) አለ ብሎ ሲናገር ነበር የቦምብ ፍንዳታው የደረሰው፡፡ በሥፍራው የነበረው የሪፖርተር የጋዜጠኞች ቡድን ለማየት እንደቻለው ቦምቡ የተወረወረው ጠቅላይ ሚኒስትሩ ከነበሩበት መድረክ በስተቀኝ በኩል ነው፡፡ ወዲያውም ፍንዳታ ተሰምቷል፡፡ በድጋፉ ሠልፉ ላይ የተገኙ ሰዎች አራት ወጣቶችን በተጠርጣሪነት ይዘው ለፀጥታ አስከባሪዎች አስረክበዋል፡፡ ተጠርጣሪ ናቸው ተብለው የተያዙት ሁለት ወንድና ሁለት ሴት ወጣቶች ናቸው፡፡ተጠርጣሪዎቹ ከተያዙ በኋላ በደረሰው ጥቃት የተናደዱ ሌሎች ሠልፈኞች ደግሞ ተጠርጣሪዎቹን እኛ እንቀጣቸዋለን ስጡን በማለት፣ ከፀጥታ ኃይሎች ጋር ሲጨቃጨቁ እንደነበር ለማየት ተችሏል፡፡በመጀመርያ የቦምብ ፍንዳታ እንደሆነ ያልተገነዘቡ በድጋፍ ሠልፉ ላይ የተገኙ ሰዎች ፍንዳታ እንደሆነ ሲያውቁ፣ ጠቅላይ ሚኒስትሩን ለመከላከል ወደ መድረኩ ሲተምሙ ታይተዋል፡፡ ጠቅላይ ሚኒስትሩ በቴሌቪዥን በሰጡት መግለጫ፣ ‹‹ዛሬም ለኢትዮጵያውያን ወንድሞቼ ላበስር የምፈልገው ፍቅር ያሸንፋል፣ ይቅርታ ያሸንፋል፣ መግደል መሸነፍ ነው፡፡ መግደል መዋረድ ነው፤›› ብለዋል፡፡ ‹‹በተሸነፈና በወደቀ ሐሳብ እንደማንቆም ዳግም ላረጋግጥላችሁ እወዳለሁ፤›› ሲሉም አክለዋል፡፡ በቦምብ ፍንዳታው አደጋ የደረሰባቸው ሰዎች በጥቁር አንበሳና በሌሎች ሆስፒታሎች የሕክምና ዕርዳታ እየተደረገላቸው ነበር፡፡የጠቅላይ ሚኒስትር ልዩ ጽሕፈት ቤት ኃላፊ አቶ ፍፁም አረጋ በትዊተር ገጻቸው ላይ፣ 83 ሰዎች መጎዳታቸውንና ስድስት ደግሞ ከፍተኛ ጉዳት የደረሰባቸው መሆኑን አስታውቀዋል፡፡ ከአደጋው በኋላ ከኢቲቪ ዜና ጋር ቆይታ ያደረጉት የአዲስ አበባ ፖሊስ ኮሚሽን ኮሚሽነር ግርማ ካሳ የፀጥታ አካላት ከፍተኛ ቁጥጥር ሲያደርጉ እንደነበር፣ አጥቂዎቹ ግን አስቀድመው አስበው ጥበቃውን አልፈው መግባታቸውን ተናግረዋል፡፡ የቦምብ ፍንዳታው ካደረሰው ጉዳት በተጨማሪ በመገፋፋትና በመረጋገጥ ጉዳት የደረሰባቸው ሰዎች ነበሩ፡፡ከቦምብ ጥቃቱ በኋላ ለረዥም ሰዓታት ወደመጡበት ያልተመለሱ ሠልፈኞችን ለመበተን አስለቃሽ ጭስ የተተኮሰ ሲሆን፣ ወዲያውኑ የመስቀል አደባባይ አካባቢ በተጨማሪ የፀጥታ ኃይል አባላት ጥበቃ ሲደረግለት ነበር፡፡   በጥቃቱ ምክንያት መግለጫ ያወጡት ዘጠኙ ክልሎችና ሁለቱ የከተማ አስተዳደሮች ጥቃቱን ሲያወግዙ በኢትዮጵያ የአሜሪካ ኤምባሲም፣ ‹‹ኢትዮጵያ በኢኮኖሚና ፖለቲካዊ ለውጥ ውስጥ ባለችበት ጊዜ አመፅ ቦታ የለውም፤›› ብሏል፡፡   የጤና ጥበቃ ሚኒስትር ዶ/ር አሚር አማን በፌስቡክ ገጻቸው ላይ፣ በአጠቃላይ 154 ሰዎች በፍንዳታው መጎዳታቸውንና የጤና ባለሙያዎች የሕክምና ዕርዳታ ለመስጠት እየተረባረቡ ነው ብለዋል፡፡ የሕክምና ዕርዳታ እየተደረገላቸው ከነበሩ ሰዎች መካከል በጥቁር አንበሳ ሆስፒታል የአንድ ሰው ሕይወት ማለፉንም ገልጸዋል፡፡ ሪፖርተር ኅትመት እስከገባበት ቅዳሜ አመሻሽ ድረስ በጥቃቱ ምክንያት ከተጎዱት መካከል ሟች አንድ ብቻ እንደነበር ለማረጋገጥ ተችሏል፡፡  በዳዊት እንደሻውና በብሩክ አብዱ